Crime: प्रतापगढ़: सर्राफा कारोबारी की गोली मारकर हत्या, नकदी और जूलरी लूटकर फरार हुए लुटेरे - pratapgarh jeweller murdered by goons | Navbharat Times
pratapgarh jeweller murdered by goons
प्रतापगढ़: सर्राफा कारोबारी की गोली मारकर हत्या, नकदी और जूलरी लूटकर फरार हुए लुटेरे
प्रतापगढ़ में एक सर्राफा व्यापारी की अज्ञात बाइक सवार बदमाशों ने गोली मारकर हत्या कर दी। इसके बाद बदमाश व्यापारी की गाड़ी में रखा नकदी और जूलरी से भरा बैग भी लेकर फरार हो गए।
नवभारत टाइम्स | Updated: 20 Jun 2019, 09:24:15 PM IST
प्रतापगढ़ उत्तर प्रदेश के प्रतापगढ़ जिले के बाघराय इलाके के लोधी पुल पर सर्राफा व्यापारी पर ताबड़तोड़ फायरिंग करके बाइक सवार बदमाशों ने जेवर से भरा बैग व नकदी लूट ली। सर्राफा कारोबारी को गंभीर हालत में प्रयागराज इलाज के लिए ले जाया, जहां उसकी मौत हो गई। कारोबारी की मौत की सूचना पर परिवार के साथ पूरे इलाके में कोहराम मच गया। प्रभारी एसपी अवनीश मिश्र सहित भारी पुलिस बल मौके पर पहुंचकर जांच-पड़ताल में जुट गई है।
जिले की बाघराय कोतवाली के बिहार बाजार में गुरुवार को अज्ञात बाइक पर सवार लुटेरों ने इस वारदात को उस समय अंजाम दिया जब सर्राफा व्यापारी लल्लू प्रसाद सोनी अपनी कार से बाबूगंज बाजार के लिए जा रहे थे। बाजार से कुंडा रोड पर महज एक किलोमीटर ही वह गए थे कि लोधी पुल पर बाइक सवार लुटेरों ने कार पर ताबड़तोड़ फायरिंग शुरू कर दी। इस फायरिंग में एक गोली कार चला रहे लल्लू के सीने में जा घुसी और वह सीट पर ही लुढ़क गए। इसी बीच लुटेरे कार में रखा जूलरी और नकदी से भरा बैग लेकर फरार हो गए।
दिनदहाड़े हुई इस फायरिंग की आवाज सुनकर इलाकाई लोगों की भारी भीड़ जमा हो गई। सूचना मिलते ही परिजन भी मौके पर पहुंच गए। आनन-फानन में परिजन घायल लल्लू को गाड़ी से लेकर प्रयागराज पहुंचे, जहां डॉक्टरों ने उन्हें मृत घोषित कर दिया। मौत की सूचना मिलते ही परिजनों में कोहराम मच गया।
प्रभारी एसपी अवनीश मिश्र सहित अपर पुलिस अधीक्षक पश्चिमी दिनेश द्विवेदी और सीओ सदर बबिता सिंह ने वारदात वाली जगह की छानबीन की। घटना की बाबत आईजी प्रयागराज मोहित अग्रवाल को सूचित किया गया, जिसके बाद आईजी भी घटनास्थल पर पहुंचे। इस वारदात के बाद पुलिस टीम लुटेरों की तलाश में जुटी हुई है।
Web Title pratapgarh jeweller murdered by goons(News in Hindifrom Navbharat Times , TIL Network)
और जानें:हत्यासर्राफा व्यापारीप्रतापगढ़उत्तर प्रदेशअपराधPratapgarhMurderCrimeOthers NewsOthers News in HindiOthers Latest NewsOthers Headlinesअन्य समाचार